„ Margir vilja tengja þessa bók saman við samfélagsmiðla og ég get hálfvegis tekið undir það , en af svolitlum trega þar sem það er ekki minnst einu orði á samfélagsmiðla í bókinni , “ segir Fríða Ísberg um nýja ljóðabók sína , Leðurjakkaveður . „ En þetta tvennt tengist auðvitað að því leytinu til að þessi brjálaða bylgja að deila öllum mögulegum hlutum með öðrum er komin þaðan . Glansmyndin og sársaukinn vega salt á samfélagsmiðlum , og tvískiptingin þannig sú sama og er í bókinni ; einhvers konar útþensla og svo einhvers konar sannleikur . Mengin eru tengd ; fólk hefur það ýmist flott og fínt eða ekki flott og beinlínis slæmt . “ Fríða segir samfélagsmiðla hafa ýtt undir það fyrir áratug eða svo að hver og einn einstaklingur fékk fjölmiðlavald . Og það á miklum umbrotatímum í lífi þessarar þjóðar , rétt eftir hrun . „ Þarna gafst einstaklingum færi á að sprengja ákveðna glansmynd sem fylgdi lífi okkar fyrir hrun ; öll heyrðum við átakanlegar og dramatískar sögur af fólki úti í bæ og samfélagsmiðlar margfölduðu þær . “ Svo kemur að því að kryfja Leðurjakkaveður . Og þar er spegillinn undir og yfir og allt um kring . „ Spegillinn sker ljóðmælandann í tvennt – í égið og þúið . Það er hið innra og ytra sjálf . Fyrsti kaflinn heitir 1. p og þar er égið að reyna að útskýra tilurð leðurjakkans og er orðið langþreytt á að ná engri tengingu við annað fólk , það vill klæða sig úr brynjunni og vörninni , úr leðurjakkanum . Í öðrum kafla , 2. p . , tekur þúið við . Það er töffarinn , í útrás , segist vera eilífðaratóm , heilsteypt og ódeilanlegt . Í þriðja hluta bókarinnar , Við , mást línurnar , þúið fer allt í einu í útrásareinlægni og égið fer að skilja að það þarf leðurjakkann líka . “ Fríða segir ljóðformið ákaflega spennandi fyrir átök af þessu tagi . Ljóðabókin sé oft lesin í senn sem skriftastóll og játningarform . „ Ljóðmælandanum og ljóðskáldinu er gjarnan splæst saman . Svo að úr verður einhvers konar lagkaka gagnvart lesandanum ; er þetta skáldið að vera einlægt eða er ljóðmælandinn bara enn einn leðurjakkinn ? “ Nánar er rætt við Fríðu Ísberg í Sunnudagsblaði Morgunblaðsins .